**Percepcija knjižničarskog i informacijskog studija i profesije: rezultati pilot istraživanja među studentima preddiplomskog sveučilišnog studija Informatologije na Filozofskom fakultetu Sveučilišta u Osijeku**

Sanjica Faletar Tanacković, Kornelija Petr Balog

Odsjek za informacijske znanosti, Filozofski fakultet Osijek

Datum slanja: 17. 10. 2018.

**Sažetak**

U radu se predstavljaju rezultati pilot istraživanja koje je provedeno među studentima 1. godine preddiplomskog studija Informatologije na Filozofskom fakultetu Osijek. Cilj je istraživanja bio utvrditi kako studenti, koji su ove akademske godine (2018./2019.) upisali prvu godinu preddiplomskog sveučilišnog studija Informatologije na Filozofskom fakultetu Osijek, percipiraju odabranu profesiju i studijski program, te saznati zašto su upisali studij Informatologije i koja su njihova očekivanja od karijere. Očekuje se da će rezultati istraživanja, posebice ako se istraživanje bude provodilo redovito, omogućiti praćenje trendova i promjena u percepciji knjižničarske i informacijske profesije i navedenog studija.

1. **Uvod**

Odabir buduće profesije nije jednostavan zadatak. Razlozi za to su mnogostruki i variraju od kulturnih i ekonomskih razloga preko obiteljske tradicije sve do prethodnog poznavanja određene profesije. Za sve nas koji smo uključeni u visokoškolsko obrazovanje budućih djelatnika u području informacijskih i komunikacijskih znanosti nužno je otkriti zašto pojedini studenti biraju studij iz upravo iz tog područja jer nam to može biti smjernica za otkrivanje razloga zašto drugi studenti to ne čine[[1]](#footnote-1). I dok je u drugim kulturama jedan od razloga zašto pojedini studenti biraju studij iz ovog područja znanosti, posebice kao izbor druge profesije, to što ili nisu zadovoljni svojim prvobitnim odabirom, ili smatraju da im studij iz ovog područja nudi veće mogućnosti zaposlenja[[2]](#footnote-2), u Hrvatskoj je to rijetko slučaj. Od ukidanja mogućnosti ulaska u struku putem stručnog ispita (Zakon o knjižnicama iz 1997.) te ukidanja dvogodišnjeg dopunskog studija bibliotekarstva na Filozofskom fakultetu Sveučilišta u Zagrebu (1986.) i prelaska samo na četverogodišnji model studiranja odnosno na model 3+2 uvođenjem Bolonjskog procesa (ak. god. 2005./2006.), studenti u Republici Hrvatskoj studij u području informacijskih i komunikacijskih znanosti upisuju mahom netom nakon završene srednje škole. To međutim znači da u većini slučajeva novopečeni studenti i nisu u potpunosti svjesni što ih čeka tijekom studija te nemaju realnu sliku svoje buduće profesije.

Cilj je ovoga rada prikazati percepciju, mišljenja i stavove o odabranom studiju i budućoj profesiji prve godine preddiplomskih studenata upisanih na studij Informatologije na Filozofskom fakultetu Sveučilišta u Osijeku u ak. god. 2018./2019.

1. **Pregled literature**

U svijetu su provedena brojna istraživanja kojima se istražuje zašto studenti biraju studirati knjižničnu i informacijsku znanost. Velik broj ranije provedenih studija slaže se oko nekolicine čimbenika koji utječu na odabir studija odnosno buduće profesije[[3]](#footnote-3). To su: stavovi bliskih odnosno osoba od povjerenja (nastavnici, obitelj, prijatelji, knjižničari); percipirana kreativnost i autonomija u obavljanju posla; ljubav prema knjigama i čitanju; želja da se radi s ljudima i da im se pomogne pronaći informacije; radno okruženje, te zanimanje za područje knjižničnih i informacijskih znanosti. No, kako se mijenja okruženje, tako se mijenjaju i razlozi odabira pojedine struke te je ovo potrebno kontinuirano istraživati i propitkivati.

U istraživanju provedenom u Grčkoj autori grupiraju razloge studiranja u četiri skupine: (1) vanjski razlozi, vezani uz mogućnosti zaposlenja; (2) intrinzično profesionalni razlozi, vezani uz svojstva profesije; (3) intrinzično akademski razlozi, ukazuju na privlačnost knjižnične i informacijske znanosti kao predmeta studiranja, te (4) intrinzično društveni razlozi, vezani uz interes za ovo područje budući da ima visok ugled u društvu zbog društvenog značaja baštinskih ustanova[[4]](#footnote-4).

Istraživanje iz Gane donosi zanimljive rezultate vezano uz razloge odabira studija knjižničarstva na diplomskoj razini. U ovom istraživanju 74,3% ispitanika nije imalo nikakav kontakta s radom u knjižnici prije upisa studija, dok je 25,7% imalo to iskustvo. Najveći razlog za odabir ovog studija bila je mogućnost za daljnje obrazovanje, a odmah iza toga prethodno iskustvo u radu u knjižnici. Nadalje, od upisa studija, 91,4% ispitanika navodi da je program kod njih probudio interes za studij[[5]](#footnote-5). U sličnom istraživanju među studentima u Indiji otkriveno je da su od osoba na odabir studija najviše utjecali prijatelji (25,1%), pa onda sam student (23,5%). Na trećem mjestu su brat ili sestra (18,3%), a roditelji su tek na četvrtom mjestu (12,7%). Nastavnici (8,4%) i knjižničari (4,0%) u ovom istraživanju nemaju puno utjecaja na odabir studija jer su najniže rangirani, no u jednom kasnijem istraživanju rezultati su drugačiji: najveći utjecaj na odabir studija imali su nastavnici i knjižničari 45,0 (%), zatim prijatelji (24,o0%), te oglasi u časopisima i novinama (20,0%)[[6]](#footnote-6). Nadalje, najvažniji vanjski motivacijski čimbenici na odabir studija bili su mogućnost zaposlenja (52,6%), ljubav prema čitanju i knjigama (14,7%) te dobro radno okruženje (12,0%). U ovom istraživanju najčešći razlozi za odabir određenog mjesta studija bili su reputacija određenog sveučilišta (46,6%), kvaliteta fakulteta (24,7%), te blizina mjestu stanovanja (19,5%).[[7]](#footnote-7) Nedavna kontrastivna studija koja je uspoređivala stavove studenata završnih godina preddiplomskih studija u području informacijskih znanosti u Hrvatskoj i Turskoj otkriva da većina studenata koji upisuju ovaj studij o upisu studija te kasnijem zanimanju ne razmišlja puno – i u Hrvatskoj i u Turskoj većina se studenata izjasnila da su odluku o studiju donijeli tek nešto malo prije nego su se morali i odlučiti (Hrvatska – 86,2%, Turska – 100,0%). Razlozi studiranja između dvije zemlje donekle se razlikuju – u Hrvatskoj studenti navode kao najčešću motivaciju veliku raznolikost mogućih zanimanja koje im nudi ovo polje (47,8%), zatim da nisu mogli upisati ništa drugo (34,8%), te da vole rad s ljudima (30,4%). U Turskoj su tri najčešća razloga bila osobna preporuka bliske osobe (58,7%), nemogućnost upisa nekog drugog programa (37,0%), te sklonost radu s računalima i novom tehnologijom (34,8%)[[8]](#footnote-8).

Uza sve ove razloge, moramo napomenuti da je knjižnična i informacijska znanost (posebice ovaj knjižničarski dio) uglavnom percipirana kao 'ženska' profesija što se odražava i na strukturu studenata koji upisuju studij iz tog područja i gdje mahom prevladavaju djevojke[[9]](#footnote-9).

1. **Istraživanje**

Cilj je istraživanja bio utvrditi kako studenti, koji su ove akademske godine (2018./2019.) upisali prvu godinu preddiplomskog sveučilišnog studija Informatologije na Filozofskom fakultetu Osijek, percipiraju odabranu profesiju i studijski program, saznati zašto su upisali studij Informatologije te koja su njihova očekivanja od karijere.

Istraživanje je pokušalo odgovoriti na sljedeća istraživačka pitanja*:*

1. Kako studenti percipiraju knjižničarsku i informacijsku profesiju?
2. Zašto su studenti odlučili upisati studij Informatologije?
3. Kakva su studentska očekivanja od karijere?
   1. **Metodologija**

Podaci su prikupljeni pomoću kvantitativne metodologije. Tiskani (anonimni) upitnik, koji je sadržavao ukupno 19 pitanja, podijeljen je studentima početkom listopada 2018. Upitnik su ispunili svi studenti koji su ove akademske godine upisali prvu godinu preddiplomskog sveučilišnog studij Informatologije na Filozofskom fakultetu Osijek (N=40).

* 1. **Rezultati**

Slično kao i ranijih godina, i ove je ak. godine preddiplomski studij Informatologije na Filozofskom fakultetu Osijek upisalo više djevojaka (N=32) nego mladića (N=8). Tek je nešto malo više od polovice ispitanika (N=22) naznačilo da je studij Informatologije bio njihov prvi izbor pri odabiru studija, dok su preostali ispitanici (N=18) primarno željeli upisati neki drugi studij (arhitekturu, sociologiju, novinarstvo, medicinu, kulturalni menadžment, antropologiju, talijanski jezik i književnost, elektrotehniku itd.). Odgovarajući pak na pitanje koji bi studij željeli upisati na diplomskoj razini (ako odluče nastaviti studij u području), jednak je broj ispitanika naveo Informatologiju (N=14) i Informacijsku tehnologiju (N=14), a tek nešto malo manje njih odabralo bi Nakladništvo (N=12). Ukupno 8 ispitanika odgovorilo je da još uvijek nije sigurno što želi studirati na diplomskoj razini[[10]](#footnote-10).

* + 1. **Percepcija profesije**

Kako bismo bolje razumjeli na koji način studenti percipiraju knjižničarsku i informacijsku profesiju, ispitanici su bili zamoljeni da označe, na skali od 1 do 5 (1- uopće se ne slažem, 5 – u potpunosti se slažem), svoj stupanj slaganja s nekoliko ponuđenih izjava (tablica 1). Rezultati pokazuju da studenti smatraju da knjižničarska i informacijska profesija ima važnu ulogu u suvremenom društvu (srednja vrijednost 4,30), ali isto su tako svjesni njezine nedovoljne prepoznatljivosti odnosno njezinog neodgovarajućeg ugleda u društvu (srednja vrijednost 3,57). Studenti nadalje vjeruju da će im ova profesija otvoriti široke mogućnosti zapošljavanja (srednja vrijednost 4,17) te da je za nju neophodna široka i specijalizirana naobrazba (srednja vrijednost 3,97). Zanimljivo je da ispitanici smatraju da se ovdje ne radi o ženskoj profesiji (srednja vrijednost 1,77) iako većinu upisanih studenata tradicionalno čine djevojke (iako je primjetno da se trend lagano mijenja).

Tablica 1. Obilježja profesije

|  |  |
| --- | --- |
| **Profesija** | **Srednja vrijednost** |
| ima važnu ulogu u suvremenom društvu | 4,30 |
| otvara široke mogućnosti zapošljavanja | 4,17 |
| zahtjeva široku i specijaliziranu naobrazbu | 3,97 |
| prati najnovijih tehnološki razvoj | 3,92 |
| uživa visok ugled u javnosti | 3.57 |
| financijski je unosna | 3,35 |
| ženska je profesija | 1,77 |

U sljedećem su pitanju studenti trebali poredati deset ponuđenih profesije (arhitekti, ekonomisti, knjižničari, informacijski stručnjaci/knjižničari u netradicionalnim ustanovama (npr. banke, industrija itd.), liječnici, nastavnici, novinari, političari, pravnici te računalni stručnjaci i programeri) na ljestvici od 1 do 10 (pri čemu je 1- najniža vrijednost, 10-najviša vrijednosti) u odnosu na njihov doprinos društvu (tablica 2). Na prvom se mjestu nalaze liječnici (srednja vrijednost 7,50) i nastavnici (srednja vrijednost 6,35), a pri dnu tablice političari (srednja vrijednost 4,20), ekonomisti (srednja vrijednost 3,97) i pravnici (srednja vrijednost 3,76). Knjižničari i informacijski stručnjaci nalaze se u sredini, pri čemu su knjižničari u netradicionalnom okruženju (srednja vrijednost 5,79) ispred onih u tradicionalnom (srednja vrijednost 5,11).

Tablica 2. Doprinos profesija društvu

|  |  |
| --- | --- |
| **Profesije** | **Srednja vrijednost** |
| liječnici | 7,50 |
| nastavnici | 6,35 |
| računalni stručnjaci/programeri | 6,23 |
| knjižničari/informacijski stručnjak u netradicionalnom okruženju | 5,79 |
| arhitekt | 5,70 |
| knjižničari/informacijski stručnjak u tradicionalnom okruženju | 5,11 |
| novinari | 5,00 |
| političari | 4,20 |
| ekonomisti | 3,97 |
| pravnici | 3,76 |

* + 1. **Percepcija studija i očekivanja od karijere**

Studenti su u najvećem broju preddiplomski studij Informatologije upisali iz dvaju razloga: zato što vole knjige i čitanje (N=27) i zato što vole raditi s računalima i novim tehnologijama (N=22). Potom slijede razlozi poput ugodnog radnog okruženja (N= 19), sklonosti prema radu s ljudima (N=18), priroda posla (dinamičan, zanimljiv, raznolik) (N= 17), zbog važnosti informacijskih djelatnosti u suvremenom društvu (N= 14), zbog mogućnosti zapošljavanja (N=12) te preporuke člana obitelji, prijatelja, nastavnika i knjižničara (N=11). Manji je broj ispitanika naveo da su studij Informatologije upisali zbog očekivanog radnog vremena (N= 6), visine primanja (N= 5), zato što su čuli da je lagan studij (N= 5), zato što ih ništa drugo nije posebno zainteresiralo (N= 5), zbog prestiža i ugleda koje profesija uživa u društvu (N= 4) ili zato što nisu uspjeli upisati željeni studij (N= 4).

Većina je ispitanika odluku o tome da upiše studij Informatologije donijela tek pred kraj srednjoškolskog obrazovanja (N=17) ili neposredno pred sam upis na studij (N=13). Odluku o upisu spomenutog studija petero je ispitanika donijelo tijekom srednjoškolskog obrazovanja, a isto toliko ih je navelo da su oduvijek željeli raditi u knjižnici ili sličnoj ustanovi (N=5).

Upitani o važnosti praktičnog rada tijekom studija, kao priprema za rad u knjižnicama i drugim informacijskim ustanovama, većina se ispitanika složila da je to iznimno važan element (N=37).

Studenti su na koncu bili upitani u kojoj bi ustanovi željeli raditi kada diplomiraju. Od ponuđenih su odgovora studenti u najvećoj mjeri birali knjižnice (N=37), potom muzeje ili arhive (N=19), informatičke tvrtke (N=14) te nakladničke kuće (N=10). Među preferiranim tipovima knjižnica prednjače narodne (N=10) i specijalne knjižnice (N=10), a potom slijede visokoškolske (N=9) i školske knjižnice (N=8). Po pet je ispitanika navelo da bi voljelo raditi u knjižnicama u netradicionalnom okruženju odnosno informacijskim odjelima u komercijalnim ustanovama (npr. industrija, banke i sl.) (N=5) i knjižarama/antikvarijatima (N=5). Samo je jedan ispitanik naveo da bi želio raditi kao nezavisni informacijski stručnjak.

Upitani pak o mjestu gdje bi željeli raditi nakon diplome, najviše je ispitanika izjavilo da bi voljeli raditi u mjestu studiranja (Osijek) ili okolici (N=16). Upola manje ih je navelo da bi željeli raditi u mjestu svog prebivališta ili okolici (ako se razlikuje od mjesta studiranja) (N=8), a isto toliko ih je spremno raditi bilo gdje u Hrvatskoj (N=8). Manji dio ih želi raditi u Zagrebu (N=7), odnosno spremni su posao potražiti bilo gdje u Europi (N=6) ili svijetu (N=4).

1. **Zaključak**

U ovom smo radu donijeli rezultate pilot istraživanja o tome kako studenti, koji su ove akademske godine (2018./2019.) upisali prvu godinu preddiplomskog sveučilišnog studija Informatologije na Filozofskom fakultetu Osijek, percipiraju odabranu profesiju i studijski program, razloge za upisivanje studija Informatologije te koja su njihova očekivanja od karijere Podaci o strukturi upisanih studenata i ispitanika pokazuju da je ovo i dalje dominantno ženski studijski program odnosno profesija što je u skladu i s ostalim istraživanjima u svijetu[[11]](#footnote-11). No zanimljivo je to da naši studenti studij i profesiju tako uopće ne doživljavaju. Osim toga, moramo napomenuti da je otvaranje osječkog studija Informatologije u većoj mjeri sadržajima iz područja računalnih znanosti odnosno veća orijentacija na informacijsku i komunikacijsku tehnologiju, te shodno sve češće zapošljavanje diplomiranih studenata u računalnom i softverskom sektoru, rezultiralo i sve većim brojem studenata muškog spola.

Iako tek polovica studenata koji upišu studij Informatologije budu studenti koji su to doista i željeli upisati, studij ih uspijeva 'pridobiti' i zainteresirati i velika većina studenata koji 'zalutaju' na ovaj studij ga i završe, što je slično kao u drugim studijama[[12]](#footnote-12). Nadamo se da će tako biti i s ovom generacijom upisanih studenata. Prema rezultatima našeg istraživanja, motivacija za upis studija je otprilike podjednako podijeljena između dva najčešće birana razloga – ljubavi prema čitanju i knjigama te ljubavi prema računalima i tehnologiji. Ta dihotomija obično utječe kasnije i na odabir pravca u kojem žele ići na kasnijem diplomskom studiju i ustanovama u kojima traže posao – prema informatologiji odnosno knjižničarskim sadržajima i upošljavanju u knjižnicama/baštinskim ustanovama ili prema informacijskoj tehnologiji i upošljavanju u računalnom i softverskom sektoru.

Smatramo da je izuzetno pozitivno to što novoupisani studenti imaju tako pozitivno mišljenje o studiju odnosno profesiji – naime, prema njihovim odgovorima vidi se da smatraju da ta profesija ima važnu ulogu u suvremenom društvu, da im otvara široke mogućnosti zapošljavanja te da zahtijeva široku i specijaliziranu naobrazbu.

Za razliku od nekih drugih sredina gdje se ovaj studij upisuje jer, između ostalog, profesija ima velik ugled u društvu[[13]](#footnote-13), prema percepciji naših studenata, knjižnična struka je po ugledu u gornjem dijelu druge polovice rangiranih profesija. Međutim, to se vremenom mijenja i Odsjek za informacijske znanosti u Osijeku ulaže velike napore da promijeni percepciju društva prema profesiji, te da privuče i zainteresira još više studenata koji će ovaj studij upisati zato što to žele, a ne zato što nisu mogli ništa drugo.

**Literatura**

Adanu, T.; J. Amekuedee. Factors influencing the choice of librarianship as a course of study at the diploma level in Ghana. // Information Development 26, 4(2010), 314-319. [citirano: 2018-10-17]. DOI: 10.1177/0266666910376209.

Bello, M. Choosing a career: librarian? // Librarian Career Development 4, 4(1996), 15-19.

Bilawar, P.; Y. Jadhav. Attitudes and perceptions of LIS students towards library profession in ICT environment. // International Journal of Information Dissemination and Technology 5, 1(2015), 63-67.

Cherry, J. M.; W. M. Duff; N. Singh; L. Freund. Student perceptions of the information professions and their master's program in information studies. // Library and Information Science Research 33, 2(2011), 120-131. [citirano: 2018-10-17]. <https://doi.org/10.1016/j.lisr.2010.09.004>

Deeming, C.; J. Chelin. Make your own luck: a study of people changing career into librarianship. // New Library World 102, 1-2(2001), 13-26. [citirano: 2018-10-17]. <https://doi.org/10.1108/03074800110365453>.

Faletar Tanacković, S.; J. Žilić; S. Kurbanoglu; Y. Unal. Student perceptions of LIS programs and profession: study among undergraduates in Croatia and Turkey. // FEIS – International Symposium on the Future of Education in Information Science, Pisa, 10-11 September 2018. Osijek: Filozofski fakultet, 2018. Str. 54. [citirano: 2018-10-17]. Dostupno na: <file:///C:/Users/Korisnik/Downloads/FEIS_2018_proceedings%20(1).pdf>.

Farley-Larmour, K. Books and reading’ or ‘information and access’? Interest, motivations and influences towards library and information studies. // Education for Library and Information Services 17, 4 (2000), 5-18

Lambert, C.; N. Newman. Second career librarians: teachers transitioning to librarianship. // Library Review 61, 6(2012), 428-446. [citirano: 2018-10-17]. <https://doi.org/10.1108/00242531211284348>

Lo, P.; K.W.D. Chiu; Z. Dukic; A. Cho; J. Liu. Motivations for choosing librarianship as a second career among students at the University of British Columbia and the University of Hong Kong. // Journal of Librarianship and Information Science 49, 4(2016), 424-437. [citirano: 2018-10-17]. <https://doi.org/10.1177%2F0961000616654961>.

Lo, P.; Z. Dukic; D. K. W. Chiu, U. Ikeuchi; J. Liu; Y. Lu. Why librarianship? A comparative study between University of Tsukuba, University of Honk Kong, University of British Columbia and Shanghai University. // Australian Academic and Research Libraries 46, 3(2015), 194-215. [citirano: 2018-10-17]. https://doi.org/10.1080/00048623.2015.1059993

Marcella, R.; G. Baxter. The demand for undergraduate course provision in information and library studies. // Education for Information 19, 4(2001), 277-297.

Moniarou-Papaconstantinou, V.; A. Tsatsaroni; A. Katsis; V. Koulaidis. LIS as a field of study: socio-cultural influences on students' decision making. // Aslib Proceedings: New Informaiton Perspectives 62, 3(2010), 321-344.

Singh, K. P.; H. Chander. Professional Inclination of Library and Information Science (LIS) students of India: a study of socioeconomic background and career choice factors. // International Journal of Knowledge Content Development and Technology 3, 2(2013), 5-27.

Van House, N.A. MLS students choice of a library career. // Library and Information Science Research 10, 2(1988), 157-176.

1. Deeming, C.; J. Chelin. Make your own luck: a study of people changing career into librarianship. // New Library World 102, 1-2(2001), 13-26. [citirano: 2018-10-17]. <https://doi.org/10.1108/03074800110365453> [↑](#footnote-ref-1)
2. Usp. Isto; također, Lo, P.; K.W.D. Chiu; Z. Dukic; A. Cho; J. Liu. Motivations for choosing librarianship as a second career among students at the University of British Columbia and the University of Hong Kong. // Journal of Librarianship and Information Science 49, 4(2016), 424-437. [citirano: 2018-10-17]. <https://doi.org/10.1177%2F0961000616654961>; Lambert, C.; N. Newman. Second career librarians: teachers transitioning to librarianship. // Library Review 61, 6(2012), 428-446. [citirano: 2018-10-17]. <https://doi.org/10.1108/00242531211284348>; Cherry, J. M.; W. M. Duff; N. Singh; L. Freund. Student perceptions of the information professions and their master's program in information studies. // Library and Information Science Research 33, 2(2011), 120-131. [citirano: 2018-10-17]. <https://doi.org/10.1016/j.lisr.2010.09.004> [↑](#footnote-ref-2)
3. Usp. Bello, M. Choosing a career: librarian? // Librarian Career Development 4, 4(1996), 15-19.; Farley-Larmour, K. Books and reading’ or ‘information and access’? Interest, motivations and influences towards library and information studies. // Education for Library and Information Services 17, 4 (2000), 5-18.; Van House, N.A. MLS students choice of a library career. // Library and Information Science Research 10, 2(1988), 157-176.; Marcella, R.; G. Baxter. The demand for undergraduate course provision in information and library studies. // Education for Information 19, 4(2001), 277-297. [↑](#footnote-ref-3)
4. Usp. Moniarou-Papaconstantinou, V.; A. Tsatsaroni; A. Katsis; V. Koulaidis. LIS as a field of study: socio-cultural influences on students' decision making. // Aslib Proceedings: New Informaiton Perspectives 62, 3(2010), str. 335. [↑](#footnote-ref-4)
5. Adanu, T.; J. Amekuedee. Factors influencing the choice of librarianship as a course of study at the diploma level in Ghana. // Information Development 26, 4(2010), str. 317-318. [citirano: 2018-10-17]. DOI: 10.1177/0266666910376209. [↑](#footnote-ref-5)
6. Usp. Bilawar, P.; Y. Jadhav. Attitudes and perceptions of LIS students towards library profession in ICT environment. // International Journal of Information Dissemination and Technology 5, 1(2015), str. 65. [↑](#footnote-ref-6)
7. Usp. Singh, K. P.; H. Chander. Professional Inclination of Library and Information Science (LIS) students of India: a study of socioeconomic background and career choice factors. // International Journal of Knowledge Content Development and Technology 3, 2(2013), str. 16-18. [↑](#footnote-ref-7)
8. Faletar Tanacković, S.; J. Žilić; S. Kurbanoglu; Y. Unal. Student perceptions of LIS programs and profession: study among undergraduates in Croatia and Turkey. // FEIS – International Symposium on the Future of Education in Information Science, Pisa, 10-11 September 2018. Osijek: Filozofski fakultet, 2018. Str. 54. [citirano: 2018-10-17]. Dostupno na: <file:///C:/Users/Korisnik/Downloads/FEIS_2018_proceedings%20(1).pdf>. [↑](#footnote-ref-8)
9. Usp. Lo, P.; Z. Dukic; D. K. W. Chiu, U. Ikeuchi; J. Liu; Y. Lu. Why librarianship? A comparative study between University of Tsukuba, University of Honk Kong, University of British Columbia and Shanghai University. // Australian Academic and Research Libraries 46, 3(2015), 194-215. [citirano: 2018-10-17]. https://doi.org/10.1080/00048623.2015.1059993; Bilawar, P.; Y. Jadhav. Nav. dj.; Faletar Tanacković, S.; J. Žilić; S. Kurbanoglu; Y. Unal. Nav. dj.; Singh, K. P.; H. Chander. Nav. dj. [↑](#footnote-ref-9)
10. Kod pojedinih pitanja ukupni zbroj ponekad ne iznosi 40 jer su ispitanici imali mogućnost biranja više odgovora. [↑](#footnote-ref-10)
11. Isto. [↑](#footnote-ref-11)
12. Adanu, T.; J. Amekuedee. Nav. dj. [↑](#footnote-ref-12)
13. Usp. Usp. Moniarou-Papaconstantinou, V.; A. Tsatsaroni; A. Katsis; V. Koulaidis. Nav. dj. [↑](#footnote-ref-13)